**МОДЕЛ УГОВОРА**

**УГОВОР ЗА НАБАВКУ УСЛУГА КЊИГОВОДСТВЕНЕ АГЕНЦИЈЕ**

Закључен између:

**РАЗВОЈНE АГЕНЦИЈE СРБИЈЕ**, са седиштем у Београду, улица Кнеза Милоша број 12, матични број: 17905031, ПИБ: 109336535, коју заступа в.д. директора Радош Газдић (у даљем тексту: **Наручилац**),

и

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, са седиштем у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ул. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, бр. \_\_\_\_\_\_\_\_, матични број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, ПИБ: \_\_\_\_\_\_\_\_\_\_\_\_\_\_\_\_\_\_; рачун број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ код \_\_\_\_\_\_\_\_\_\_\_\_\_\_\_\_\_\_\_\_\_\_ банке, кога заступа \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (у даљем тексту: **Пружалац услуге**).

**Члан 1.**

Уговорне стране констатују:

- да је Наручилац, на основу члана 91. Закона о јавним набавкама („Сл. гласник РС” бр. 91/2019), Правилника о обавезним елементима конкурсне документације у поступцима јавних набавки и начину доказивања испуњености услова („Сл. гласник РС” бр. 21/2021), Одлуке о спровођењу поступка јавне набавке дел. број 1-06-404-53/2022-2 од 04.10.2022. године и на основу јавног позива за подношење понуда за набавку: Набавка услуга књиговодствене агенције број 0010/2022, спровео отворени поступак јавне набавке;

- да је Наручилац објавио јавни позив за подношење понуда на Порталу јавних набавки и на својој интернет страници;

- да је Пружалац услуге доставио понуду*,* која се налази у прилогу овог уговора и његов је саставни део;

- да понуда Пружаоца услуге у потпуности одговара опису услуге и техничким карактеристикама (спецификацијама) предмета јавне набавке из конкурсне документације, које се налазe у прилогу овог уговора и заједно са Обрасцем структуре понуђене цене чини његов саставни део;

- да је Наручилац у складу са чланом 151. Закона о јавним набавкама и Одлуком о додели уговора број \_\_\_\_\_\_\_\_\_\_\_\_\_\_\_\_\_ *(попуњава Наручилац),* изабрао Пружаоца услуге, чиме су се коначно стекли услови за закључење уговора.

**ПРЕДМЕТ**

**Члан 2.**

Предмет овог уговора је набавка услуга књиговодствене агенције, за потребе Наручиоца, у свему према техничким спецификацијама и Понуди Пружаоца услуге број \_\_\_\_\_\_\_\_\_\_\_\_\_ од \_\_\_\_\_\_\_\_\_\_\_\_ године ***(попуњава Понуђач)*,** која се налази у прилогу овог уговора и чини његов саставни део.

Пружалац услуге ће пружати услуге у области књиговодства, рачуноводства, пореског саветовања и финансијског извештавања, у складу са позитивним прописима Републике Србије и стандардима и актима Наручиоца којима су регулисана питања из области која је предмет овог уговора, и то:

* услуге које се пружају на месечном нивоу:

- вршење контроле књижења свих рачуноводствених промена (Пружаоцу услуге биће доступне све рачуноводствене исправе, налози за књижење и сл);

- пружање саветодавних услуга у области књиговодства и рачуноводства;

- књижење 10 извода;

- књижење обрачуна зарада, накнада зарада и других примања за 71 запосленог (+/- 5 запослених), обрачуна накнада за 5 чланова Управног одбора, за 1 лице ангажовано на привременим и повременим пословима, и обрачуна накнада по основу уговора о делу (повремено 1 уговор);

- књижење извода зарада и других примања запослених, као и чланова Управног одбора, књижење извода накнада по основу уговора о делу, привремених и повремених послова, књижење извода боловања;

- припрема документације за рефундацију боловања и предаја истих;

- књижење коначних обрачуна са службених путовања у иностранство; и

* услуге које се пружају на годишњем нивоу:

-усаглашавање стварног стања основних средстава и ситног инвентара са књиговодственим после спроведеног обавезног годишњег пописа, и њихово књижење;

-амортизација;

-израда и предаја комплетног финансијског извештаја;

- израда и предаја пореског биланса за недобитне организације.

У случају да се код Наручиоца појави потреба за услугом која није обухваћена понудом Пружаоца услуге а која је из описа његове делатности, Пружалац услуге ће поступити односно започети са вршењем те услуге у року од \_\_\_\_ дана (од 1 до 15 дана, ***попуњава Понуђач)*** од дана слања писменог захтева Наручиоца и наплаћиваће се по ценама из званичног ценовника Пружаоца услуге важећег у моменту уговарања овакве услуге, на који сагласност даје овлашћено лице Наручиоца.

**МЕСТО И НАЧИН ПРУЖАЊА УСЛУГА**

**Члан 3.**

Пружалац услуге ће уговорене послове из члана 2. овог уговора вршити наизменично у својим пословним просторијама и у просторијама у седишту Наручиоца у складу са договором Уговорних страна, користећи податкe добијене од стране Наручиоца и софтверски програм „АБ Софт“ који омогућава паралелно књиговодствено евидентирање пословних промена у динарима и еврима.

**ЦЕНА И ВРЕДНОСТ УГОВОРА**

**Члан 4.**

Укупна вредност Уговора је 2.000.000,00 (словима: два милиона) динара без ПДВ-а, односно 2.400.000,00 (словима: два милиона четиристо хиљада) динара са ПДВ-ом.

Уговорне стране су сагласне да Наручилац није у обавези да утроши сва планирана средства која су означена као укупна уговорена вредност.

Пружалац услуге се обавезује да извршава услуге из члана 2. става 2. овог уговора по ценама наведеним у Обрасцу структуре понуђене цене, које су фиксне и не могу се мењати у току важења овог уговора.

Услуге из члан 2. става 3. овог уговора, Пружалац услуге ће вршити по посебном захтеву Наручиоца и по ценама из званичног ценовника Пружаоца услуга важећег у моменту уговарања овакве услуге, на који сагласност даје овлашћено лице Наручиоца.

Плаћања по Уговору у 2022. години вршиће се до нивоа средстава обезбеђених Финансијским планом Наручиоца за 2022. годину за ове намене. Обавезе Наручиоца које доспевају у наредној буџетској години години биће реализоване највише до износа финансијских средстава која ће Наручиоцу бити одобрена за наредну буџетску годину.

Уговорне стране су сагласне да закључе анекс Уговора, уколико се за тим укаже потреба, а у складу са чланом 160. Закона о јавним набавкама.

**ПРАВА И ОБАВЕЗЕ ПРУЖАОЦА УСЛУГЕ**

**Члан 5.**

Пружалац услуге се обавезује да извршава услуге из члана 2. овог уговора у свему према техничким спецификацијама и Обрасцу понуђене цене, а у сарадњи са Наручиоцем.

Пружалац услуге се обавезује да Уговором преузете услуге обавља ажурно, стручно и квалитетно, у складу са добрим пословним обичајима, правилима и стандардима рачуноводствене струке, у складу са захтевима из Конкурсне документације и свим позитивним правним прописим и стандардима који регулишу предметну делатност у Републици Србији.

Пружалац услуге се обавезује да, у сврхе испуњавања овог уговора, ангажује лица која ће на најквалитетнији начин извршити уговорене услуге. Наручилац може тражити да се било који члан тима Пружаоца услуге замени другим, уколико верује да та особа не испуњава захтеве Наручиоца, што је Пружалац услуге обавезан да обезбеди у најкраћем могућем року.

Пружалац услуге је дужан да обезбеди да рачуноводствене исправе и књиговодствени подаци буду заштићени од губитака, оштећења и измена, као и да обезбеди да потребна опрема, носиоци података и софтвер буду заштићени од злоупотребе.

Пружалац услуге се обавезује да ће следеће услуге вршити у оквиру следећих временских рокова:

* 2 сата након телефонског позива Наручиоца, на који није одговорено из било ког разлога, узвратити позив;
* 24 сата за одговарање на захтеве за информацијама послате путем електронске поште;
* 3 радна дана за израду извештаја о стању на рачунима и друге извештаје након достављања тачне и комплетне документације.

Рокови наведени у претходном ставу се односе на телефонске позиве и електронску пошту примљене у току радног времена Пружаоца услуга.

**ОБАВЕЗЕ НАРУЧИОЦА**

**Члан 6.**

Наручилац се обавезује да благовремено обезбеди и достави веродостојну документацију Пружаоцу услуге, односно да му обезбеди приступ истој уколико се обављање услуга које су предмет овог уговора обављају у седишту Наручиоца, како би Пружалац услуге могао извршити уговорене услуге. Документација се доставља електронским путем, куриром или редовном поштом, у складу са договором између Уговорних страна. Оригинална документација чува се у просторијама Наручиоца.

Наручилац се обавезује да у року од најдуже 45 дана од дана евидентирања рачуна у Систему електронских фактура изврши плаћање на рачун Пружаоца услуге број \_\_\_\_\_\_\_\_\_\_\_\_\_\_\_\_\_\_\_\_\_ код \_\_\_\_\_\_\_\_\_\_\_\_\_\_\_\_\_\_\_\_\_ банке ***(попуњава Понуђач)*.**

Плаћање се врши за услуге које су пружене за претходни месец, у смислу реализације овог уговора. Уз сваку фактуру Пружалац услуге ће доставити и спецификацију извршених услуга. Пружалац услуге не може обављати додатне услуге без посебне писане сагласности Наручиоца.

**Члан 7.**

Наручилац и Пружалац услуге дужни су да у моменту закључења овог уговора одреде овлашћена лица за комуникацију и реализацију уговорних обавеза.

**РАЗГРАНИЧЕЊЕ ОДГОВОРНОСТИ**

**Члан 8.**

За случајеве повреде прописа и евентуалних штета утврђује се да је Наручилац одговоран за:

1. Истинитост, веродостојност и правоваљаност рачуноводствених исправа/документације;
2. Комплетирање пословне документације;
3. Тачност пописа;
4. Тачност и правовременост измирења свих обавеза и
5. Доставу документације у законском року, као и могућност приступа документацији у седишту Наручиоца.

Пружалац усуге је одговоран за:

1. Исправност контирања и књижења примљене документације;
2. Ажурност у рачуноводственој обради ако је Наручилац документацију доставио у законском/договореном року;
3. Чување примљене пословне документације;
4. Тачност приликом уноса података у прописане извештаје;
5. Третирање пословних догађаја Наручиоца пословном тајном;
6. Примопредају примљене оригиналне документације и комплетне књиговодствене евиденције у електронској форми, у року од 3 дана од момента истека важења Уговора или раскида Уговора.

**ПОВЕРЉИВОСТ ИНФОРМАЦИЈА**

**Члан 9.**

Пружалац услуге схвата да ће у сврху пружања услуга Наручоцу имати и прибављати информације („Поверљиве информације“) о одређеним питањима које Наручилац сматра поверљивим, без обзира да ли су именоваа или означена поверљвим и власничким и која су исључиво власништво Наручиоца укључујући али се не ограничавајући на пословне тајне, поверљиве радње, пословне или финансијске трансакције Наручиоца као и друге планове.

Пружалац услуге се обавезује да његови представници пажљиво одржавају и држе у тајности све Поверљиве информације које су примљене од стране Наручиоца или приказане Пружаоцу услуге као резултат или у вези са ангажманом Пружаоца услуге и након завршетка свог ангажовања. Пружалац услуге се обавезује да неће директно нити посредно обелоданити, проследити, користити, копирати, приказати или дозволити трећим лицима да користе, копирају или прикажу било коју од поверљивих информација неком лицу, осим у случајевима када је то приказивање или коришћење потребно за извршење предмета овог уговора и ако је за то добио претходну писану сагласност Наручиоца.

**РОК И НАЧИН ИЗВРШЕЊА УСЛУГА**

**Члан 10.**

Пружање услуга започиње по ступању на снагу овог уговора и траје најдуже годину дана.

Рокове за достављање рачуноводствених исправа тј. документације за извршење предметних услуга, као и термине доласка Пружаоца услуге у просторије Наручиоца у циљу извршења уговорених услуга, Уговорне стране договориће по закључењу овог уговора.

**СРЕДСТВО ФИНАНСИЈСКОГ ОБЕЗБЕЂЕЊА**

**Члан 11.**

Уговорне стране су сагласне да ће Пружалац услуге у року од 10 дана од дана закључења овог уговора као средство финансијског обезбеђења за добро извршење посла предати Наручиоцу:

1. оригинал бланко меницу чији је број наведен у меничном овлашћењу, потписану од стране овлашћеног лица Пружаоца услуге у складу са картоном депонованих потписа и попуњену у складу са прописима, плативу на први позив. Средство обезбеђења за добро извршење посла, односно меница се издаје у висини од 10% од укупне вредности уговора без ПДВ-а, са роком важности који је 30 (тридесет) дана дужи од истека рока важења Уговора,

2. менично овлашћење, потписано од стране овлашћеног лица Пружаоца услуге у складу са картоном депонованих потписа,

3. доказ о регистрацији менице,

4. копију картона депонованих потписа, са оригиналном овером од стране пословне банке Пружаоца услуге.

**НЕИСПУЊЕЊЕ ОБАВЕЗА**

**Члан 12.**

Уколико Пружалац услуге не поступа на начин и у роковима предвиђеним овим уговором, Наручилац може активирати средство обезбеђења за добро извршење посла, раскинути Уговор и захтевати накнаду штете.

**ПРИМЕДБЕ И РЕКЛАМАЦИЈЕ**

**Члан 13.**

У случају евентуалних недостатака и примедби у вези са квалитетом и ценом пружених услуга, Наручилац ће сачинити писани извештај који ће доставити Пружаоцу услуге, а по којем је он дужан одмах да поступи.

**ПРАВНО ДЕЈСТВО И ВАЖЕЊЕ УГОВОРА**

**Члан 14.**

Овај уговор ступа на снагу даном потписивања од стране овлашћених лица Уговорних страна.

Уговор се закључује на период од годину дана од дана потписивања од стране овлашћених лица уговорних страна, а може престати да важи и раније, уколико у наведеном временском периоду вредност извршених услуга досегне износ укупне уговорене вредности из члана 4. овог уговора.

Свака уговорна страна може раскинути Уговор путем обавештења о раскиду 30 дана пре намераваног датума за ракид у писаном облику.

У случају раскида Уговора из претходног става, Пружалац услуга је дужан да претходно записнички преда комплетну књиговодствену документацију и евиденције које ће омогућити даље несметано вођење пословних књига.

**ОСТАЛЕ ОДРЕДБЕ**

**Члан 15.**

Измене и допуне овог уговора могу се вршити у складу са члановима 156., 157., 158., 159., 160. и 161. Закона о јавним набавкама, и то у писменој форми и уз обострану сагласност Уговорних страна.

**Члан 16.**

Све евентуалне спорове који настану поводом овог уговора Уговорне стране ће покушати да реше споразумно.

Уколико спорови између Наручиоца и Пружаоца услуге не буду били решени споразумно, уговара се надлежност Привредног суда у Београду.

**Члан 17.**

На све што није регулисано клаузулама овог уговора, примењиваће се одредбе Закона о облигационим односима.

Овај уговор је сачињен у 4 (четири) истоветна примерка, од којих по 2 (два) примерка за сваку Уговорну страну.

Уговорне стране сагласно изјављују да су Уговор прочитале, разумеле и да уговорне одредбе у свему представљају израз њихове стварне воље.

 ПРУЖАЛАЦ УСЛУГЕ НАРУЧИЛАЦ

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 в.д. директора Радош Газдић